## Pérez Llorca destaca la unió de les estacions de Xàtiva i Alacant de Metrovalencia com a exemple del compromís del Consell amb els espais urbans de València

*** Indica que el nou canó per als vianants suposa “una oportunitat perquè la Generalitat contribuïsca a reconfigurar i millorar el cor de la capital”
* Assenyala que l’actuació, que ha suposat una inversió de 24 milions d’euros, “amplia l’oferta de servici de metro al connectar de manera molt més còmoda i ràpida veïns i turistes”**

**València.**

El president de la Generalitat, Juanfran Pérez Llorca, ha destacat la unió de les estacions de Xàtiva i Alacant de Metrovalencia com a exemple del compromís del Consell per dotar València dels espais urbans que mereix.

El cap del Consell ha assistit a l’obertura del nou canó per als vianants acompanyat pel vicepresident tercer i conseller de Medi Ambient, Infraestructures, Territori i de la Recuperació, Vicente Martínez Mus i el regidor de Mobilitat de l’Ajuntament de València, Jesús Carbonell.

Allí, ha indicat que “este projecte que supera els 24 milions d’inversió i que ha tingut suport de fons europeus, ha sigut una oportunitat perquè la Generalitat contribuïsca a reconfigurar i millorar el cor de la capital”.

Esta actuació permet unir les estacions de Metrovalencia de Xàtiva i Alacant en un trajecte d’aproximadament tres minuts caminant, la qual cosa suposa una connexió més fluida i ràpida per als usuaris que facen transbord entre les línies 3,5 i 9 del metro.

Pérez Llorca ha destacat que l’obertura d’este pas “amplia l’oferta de servici de Metrovalencia al connectar de manera molt més còmoda i ràpida els veïns de València i dels municipis de l’àrea metropolitana, així com els milers de turistes que ens visiten”.

Així mateix, ha traslladat que “es tracta d’un espai adaptat i preparat per al futur i capaç d’anticipar-se a les noves necessitats de mobilitat de la ciutadania i adaptar-se als projectes d’expansió que planifica Metrovalencia”.

L’Estació de Xàtiva, que anualment rep 6,5 milions d’usuaris, la qual cosa la convertix en la més concorreguda de la xarxa de Metrovalencia, s’ha construït pensant en els tramvies que arribaran en direcció al centre de València, donant continuïtat a la línia 10.

Este projecte engloba, a més, la reurbanització de l’entorn de la Plaça de Bous i del carrer Alacant i la seua reobertura per a recuperar la connexió amb la Gran Via de Germanies.

L’actuació compta amb finançament del Pla de recuperació, transformació i resiliència transferit a les comunitats autònomes a través del Ministeri de Transports i Mobilitat Sostenible.

**Un entorn urbà exemple de col·laboració institucional**

El president de la Generalitat ha assenyalat que l’estació del carrer Xàtiva “està custodiada per dos dels edificis més simbòlics del patrimoni històric i cultural de la capital com són l’estació del Nord i la Plaça de Bous”.

Al mateix temps que la Generalitat ha posat en marxa el canó per als vianants de Metrovalencia, la Diputació de València ha restaurat la Plaça de Bous i el Govern d’Espanya està duent a terme la primera gran renovació de l’estació del Nord. Projectes que s’uniran a la futura remodelació del carrer Colón, impulsada per l’Ajuntament de València.

“Este conjunt d’actuacions que estem duent a terme les quatre administracions suposa un exemple de treball conjunt i d’aposta per crear entorns urbans més amables i centrats en les persones” ha conclòs el president.

Fecha: 18/12/2025